যারা আপনার অধীনে একেবারেই ছোট চাকরি করেন, তাদের দিকে কখনো ভালোবাসার চোখে তাকিয়ে দেখেছেন, কেমন দারুণ লাগে? কখনো নিয়ে দেখেছেন তার এবং তার পরিবারের সুস্থতার খোঁজ? উনার কেন মনখারাপ, একথা জিজ্ঞেস করেছেন কখনো? কখনো তার ছোট ছেলে কিংবা মেয়েটির জন্য একটা ক্যাডবেরি কিনে দিয়ে দেখেছেন কতটা কৃতজ্ঞতাভরে উনি আপনার দিকে তাকিয়ে থাকেন? আর কিছু নয়, কাজের ব্যস্ততার একফাঁকে আপনার রুমে ডেকে একটু হাসিমুখে গল্প করুন না ৫ মিনিট? ছোট অবস্থানের মানুষের সাথে গল্প করলে জাত যায় না। দেখবেন, ওর চোখজোড়া চকচক করছে! বাসায় ফিরে স্ত্রীকে, ছেলেমেয়েকে আপনার গল্প করবে। অনেক অনেক প্রার্থনা করবে আপনার জন্য। আমি বিশ্বাস করি, বড়লোকদের দোয়া কাজে লাগুক আর না লাগুক, গরীবদের দোয়া কাজে লাগে। সত্যিই খুব কাজে লাগে। অবস্থানের সুবিধা নিয়ে কারোর সাথে অন্যায় করলে সে অন্যায়ের শাস্তি অনিবার্য। নিচু অবস্থানের কারোর সাথে ভাল ব্যবহার করলে, উনার কাজের মূল্যায়ন করলে, উনার কাজের যে পরিধি সেটির মধ্যে উনার প্রাপ্য ক্ষমতাটুকু দিলে উনারা অনেক সন্তুষ্টিতে থাকেন। ওরা তো খুব অল্পতেই ভীষণ খুশি হয়ে ওঠে। আপনাকে মন থেকেই ভালোবাসবে, শ্রদ্ধা করবে, এমনকি নিজের জীবনটা দিয়ে দিতেও প্রস্তুত থাকবে। আপনার সম্পর্কে কে কী ভাবে, বলাবলি করে, ওদের কাছ থেকে জেনে যাবেন, নিজেকে শুধরে নিতে পারবেন। আপনার খোঁজখবর রাখবে চাকরির অংশ হিসেবে নয়, একেবারে মন থেকেই। যিনি আপনার অফিসে প্রতিদিন রান্না করে দেন, তাকে কখনো রুমে ডেকে একটা ধন্যবাদ দিয়েছেন? একদিন দিয়েই দেখুন না, পরেরদিনের রান্নাটা আরও ভাল হবে। ভাবতে পারেন, এতে যদি ওরা স্বেচ্ছাচারী হয়ে ওঠে? কাজে ফাঁকি দেয়? আমি দেখেছি, হয় না। ওরা কাজ করে ভালোবাসা থেকে, খুশিমনে, ভয়ে নয়। ভালোবাসার শাসনের চাইতে ভয়াবহ শাসন আর হয় না। যদি একবার হৃদয় দিয়ে ওটা করতে পারেন, তবে আপনার কাজের টেনশন অনেকটাই কমে যাবে। ওদের দায়বদ্ধতার জায়গাটিতে আঘাত করুন ভালোবাসা দিয়ে, হৃদয়ের সমস্ত উষ্ণতা দিয়ে, আইনবিধি দিয়ে নয়। দেখবেন, ওরা সংকোচে আর লজ্জায় ফাঁকি দেবে না। আপনার সম্মানের দিকটা মাথায় রেখে নিজেরা এমনকিছু করবে না যেটাতে আপনি অসম্মানিত হন।